Komunikazzjoni mill-Kummissjoni lill-Parlament Ewropew u lill-Kunsill - Rapport dwar il-progress tar-riforma tal-Kummissjoni lil hinn mill-mandat ta’ riforma /* KUMM/2005/0668 finali */





[pic] | KUMMISSJONI TAL-KOMUNITAJIET EWROPEJ | Brussel 21.12.2005 KUMM(2005) 668 finali KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL RAPPORT DWAR IL-PROGRESS TAR-RIFORMA TAL-KUMMISSJONI LIL HINN MILL-MANDAT TA’ RIFORMA KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL RAPPORT DWAR IL-PROGRESS TAR-RIFORMA TAL-KUMMISSJONI LIL HINN MILL-MANDAT TA’ RIFORMA 1. INTRODUZZJONI Fl-2000, il-Kummissjoni nidiet proġett ta’ Riforma amministrattiva bla preċedent li nbena fuq inizjattivi ta’ modernizzazzjoni preċedenti. Matul il-mandat tagħha, waqqfet is-sisien għall-aktar trasformazzjoni amministrattiva radikali minn mindu nħolqot l-istituzzjoni, bil-ħsieb li ssir reviżjoni bir-reqqa ta’ metodi ta’ ħidma, sistemi ta’ treġija finanzjarja u politika tal-persunal. Ittieħdu miżuri f’erba’ oqsma, il-“pilastri” tar-Riforma: Il-ħolqien ta’ kultura bbażata fuq servizz u effiċjenza; Ippjanar u programmazzjoni Strateġiċi, Politika tal-Persunal; u Verifika, Treġija u Kontroll Finanzjarji. Dawn il-miżuri kienu bbażati fuq ħames prinċipji prinċipali: indipendenza, responsabbiltà, rendikont, effiċjenza u trasparenza. Il-mandat ta’ Riforma tfassal biex jgħammar lill-Kummissjoni b’għodda ġodda ta’ amministrazzjoni u treġija biex tlaħħaq mar-rwol u l-kompetenzi miżjuda fi ħdan l-Unjoni Ewropea u biex tadatta għal ambjent internazzjonali li qed jinbidel. Huwa indirizza ħafna mill-problemi antiki u nuqqasijiet tal-Kummissjoni li kienu ġew dokumentati f’rapporti u studji interni u esterni. Il-kredibilità tal-Kummissjoni ma’ partijiet esterni interessati u mal-pubbliku inġenerali xxelfet b’mod serju. Huwa urġenti għall-Kummissjoni li tiffoka mill-ġdid fuq l-attivitajiet prinċipali u l-għanijiet politiċi tagħha. Sistema finanzjarja, ta’ kontroll u ta’ verifika ġdida u soda kienet vitali biex jiġu rmedjati n-nuqqasijiet identifikati. Kien hemm ħtieġa ta’ politika moderna tal-persunal biex isir użu sħiħ tal-kompetenzi ta’ l-istaff, filwaqt li kienet tinħtieġ kultura aktar orjentata lejn is-servizz biex jiġu indirizzati l-ħtiġijiet sew tal-partijiet interessati esterni sew tal-persunal. Dawn kienu l-oqsma prinċipali tar-Riforma, li wasslu għal bidla fundamentali fil-mod kif taħdem il-Kummissjoni, li tbiegħdet minn burokrazija ċentralizzata aktar tradizzjonali stabbilita biex issolvi l-problemi u r-responsabbiltajiet tal-passat biex resqet lejn organizzazzjoni ta’ treġija aktar ibbażata fuq ir-rendiment, mgħammra biex tilqa’ l-isfidi tal-preżent u tal-futur. Bl-għodda tar-riforma f’idejha, il-Kummissjoni issa se tissokta ssaħħaħhom u tirfinhom u se tfittex li tissimplifikhom b'mentalità orjentata lejn is-servizz u bil-flessibbiltà meħtieġa biex ittejjeb l-effiċjenza u l-effikaċja tagħhom. Dan ir-rapport, li jkopri l-perjodu minn Frar 2004 sal-preżent, iwieġeb għat-talba speċifika tal-Parlament Ewropew fir-riżoluzzjoni tiegħu dwar il-programm leġiżlattiv u ta’ ħidma 2005[1] tal-Kummissjoni għal rendikont ta’ l-istat ta’ implimentazzjoni tar-Riforma. Il-Kummissjoni tieħu din l-opportunità biex tevalwa l-progress miksub u biex tippreżenta l-viżjoni tagħha dwar żviluppi fl-oqsma ta’ l-ippjanar strateġiku, it-treġija ta’ finanzi u riżorsi umani u metodi ta’ ħidma matul il-mandat tagħha. 2. ANALIŻI TAL-PROGRESS MIKSUB Il-perjodu kopert minn dan ir-rapport ra l-wasla fit-tmiem tal-miżuri kollha marbuta mar-riforma stabbiliti fil- White Paper tal-Kummissjoni dwar ir-Riforma. L-għan bażiku tar-Riforma kien li tiddaħħal kultura ġdida orjentata lejn is-servizz sabiex il-Kummissjoni tkun tista’ tikkonċentra fuq l-attivitajiet ewlenin u l-għanijiet politiċi tagħha u b’hekk twassal il-politika tagħha b’mod aktar effettiv u effiċjenti. Biex tissaħħaħ it-trasparenza u l-effiċjenza ta’ l-attivitajiet tal-Kummissjoni, twaqqaf ċiklu ta’ Ppjanar u Programmazzjoni Strateġiċi (IIS), li jintegra l-proċessi ta’ ppjanar u baġitjar. Dan iċ-ċiklu huwa msejjes fuq it-Treġija Bbażata fuq il-Ħidma (TBĦ), ix-xewka tas-sistema tat-treġija tar-rendiment integrata tal-Kummissjoni. It-treġija tar-riżorsi umani mxiet ’il quddiem bl-adozzjoni tar-Regolamenti ta’ l-Istaff il-ġodda, li, fost l-oħrajn, waqqfu sistema ta’ karriera lineari maħsuba biex iżżid il-motivazzjoni ta’ l-istaff u ttejjeb il-meritokrazija. Il-Kummissjoni rat li jkun hemm kemm stabilità matul il-fażi tat-tkabbir kif ukoll tranżizzjoni bla intoppi lejn ir-Regolamenti ta’ l-Istaff il-ġodda, li daħlu fis-seħħ fl-1 ta’ Mejju 2004. Is-sistema ta’ treġija finanzjarja ġiet immodernizzata bit-tkabbir tar-responsabbiltajiet ta' l-uffiċjali li jawtorizzaw u biż-żieda tat-trasparenza tagħhom. L-introduzzjoni ta’ kontabilità akkumulattiva minn Jannar 2005 kienet parti importanti ta’ dan il-proċess ta’ modernizzazzjoni. Barra minn hekk, ġew żviluppati l-kontrolli interni u l-verifika biex titjieb l-effiċjenza u l-effikaċja fl-użu tar-riżorsi tal-Komunità. Peress li dawn l-istrumenti ġew integrati fit-treġija ta’ kuljum tad-Dipartimenti tal-Kummissjoni, il-Kummissjoni issa dieħla f’fażi ta’ tisħiħ ulterjuri. Il-ħolqien ta’ kultura bbażata fuq servizz u effiċjenza; It-trasparenza u r-reazzjoni fir-rigward tal-pubbliku Ir-riforma ġabet titjib sinifikanti fit-trasparenza u l-effiċjenza tal-Kummissjoni hi u tittratta mal-pubbliku. Il-kodiċi ta’ l-imġieba amministrattiva tajba stabbilixxa regoli maħsuba biex jiggarantixxu servizz ta’ kwalità għolja lill-pubblku. Fost dawn hemm id-dritt ta’ kull persuna li jkollha l-affarijiet tagħha jiġu ttrattati b’mod imparzjali, ġust u fi żmien raġonevoli. It-trasparenza dwar xogħolha ġiet żviluppata b’bosta miżuri, fosthom il-ħolqien ta’ websajt li tipprovdi tagħrif dwar l-ippjanar strateġiku tal-Kummissjoni, il-ħidma minn jum għal jum u r-riżultati miksuba.[2] L-għadd ta’ talbiet ta’ aċċess għad-dokumenti tal-Kummissjoni baqa’ jiżdied sewwa (70% żieda mill-2003 sa l-2004), filwaqt li r-rata ta’ tweġibiet pożittivi baqgħet stabbli għal madwar żewġ terzi. L-għadd ta’ hits fuq il-websajt “Trasparenza u Aċċess għad-Dokumenti” ittriplika fl-2004 meta mqabbel mas-sena ta’ qabel. Fit-30 ta’ Jannar 2004, il-Kummissjoni adottat rapport dwar l-implimentazzjoni tal-prinċipji tar-Regolament li jirrigwarda l-aċċess pubbliku għad-dokumenti.[3] Dan ir-rapport wasal għall-konklużjoni li l-għanijiet tar-regolament intlaħqu. Il-governanza u regolamentazzjoni aħjar Ir-riforma amministrattiva tat sehemha fl-objettiv ta’ titjib tal-governanza Ewropea. B’mod partikolari, il-bidliet maħsuba fil-Pjan ta’ Azzjoni dwar Regolamentazzjoni Aħjar ta’ Ġunju 2002 tal-Kummissjoni, p.e. t-twaqqif ta’ prinċipji u standards minimi ta’ konsultazzjoni mal-pubbliku, u linjigwida għall-ġbir u l-użu ta’ pariri ta’ l-esperti, issa sar it-tilħim tagħhom u qegħdin jiġu integrati bil-mod ’il mod fil-metodi ta’ ħidma tal-Kummissjoni.[4] Pereżempju, permezz tal-websajt “ Il-vuċi tiegħek fl-Ewropa ”,[5] il-pubbliku jista’ jieħu sehem fit-tfassil ta’ politika interattiv billi jikkontribwixxi f'dibattiti dwar kwistjonijiet ta' politika emerġenti u jirreaġixxi fil-konsultazzjonijiet mal-pubbliku. Barra minn hekk, il-Kummissjoni Prodi introduċiet miżuri biex ittejjeb it-treġija ta’ proċeduri ta’ infrazzjoni minħabba nuqqas ta’ konformità mal-liġi tal-Komunità. Dawn il-miżuri meta jasal il-waqt se jgħinu biex jintlaħqu l-impenji tal-Kummissjoni skond il-Ftehim Inter-Istituzzjonali dwar “Tfassil Aħjar tal-Liġijiet”, li ġie ffirmat f’Diċembru 2003. Biex tiżgura li l-proposti tagħha jilħqu l-ogħla livelli ta’ kwalità u jiġu żviluppati fuq bażi ta’ analiżi bir-reqqa ta’ l-effetti potenzjali tagħhom, il-Kummissjoni Barroso enfasizzat mill-ġdid l- istima ta’ l-impatt tal-proposti prinċipali leġiżlattivi u ta’ tfassil ta’ politika fil-Programm ta’ Ħidma Annwali tal-Kummissjoni, b’mod partikolari fir-rigward ta' l-istima ta’ l-impatti ekonomiċi ewlenin. Permezz ta’ stima ta’ l-impatt u konsultazzjoni pubblika, il-kwalità tal-proposti (u għalhekk il-ħeffa li biha jistgħu jiġu adottati mill-Kunsill u l-Parlament Ewropew) se titjib aktar[6]. It-twettiq tax-xogħol fil-Programm ta’ Ħidma tjieb b’mod sostanzjali għal minn inqas minn 50% fil-bidu ta’ l-aħħar Kummissjoni għal 70% fl-2004. Għall-2005, il-Kummissjoni beħsiebha twettaq 90% tal-Programm ta’ Ħidma tagħha. Approċċ rivedut ta’ stima ta’ l-impatt tħejja fid-Dokument ta’ Ħidma tas-Servizzi tal-Kummissjoni Stima ta’ l-Impatt : Il-passi li jmiss b’appoġġ tal-Kompetittività u l-Iżvilupp Sostenibbli [7] ta’ Ottubru 2004 u msaħħaħ aktar fil-Komunikazzjoni ta’ Marzu 2005 Regolamentazzjoni Aħjar għat-Tkabbir u l-Impjieg fl-Unjoni Ewropea [8]. Il-Linjigwida interni ta’ l-Istima ta’ l-Impatt tal-Kummissjoni ġew riveduti wkoll u approvati mill-Kummissjoni f’Ġunju 2005[9]u ngħatat gwida ċara kemm dwar kif, pereżempju, għandhom jitqiesu l-prinċipji ta’ sussidjarità u proporzjonalità kif ukoll kif għandha ssir l-istima ta’ l-impatti ekonomiċi u tal-kompetittività. Jenfasizzaw ukoll il-ħtieġa li jeżaminaw medda ta’ għażliet politiċi bil-ħsieb li jitjiebu l-kondizzjonijiet mhux biss għan-negozju iżda wkoll għall-individwi. Kif kien imħabbar fil-komunikazzjoni tagħha ta’ Marzu dwar regolamentazzjoni aħjar għat-tkabbir u l-impjiegi, f’Settembru l-Kummissjoni ppreżentat ir-riżultati ta’ eżerċizzju ta’ analiżi ta’ proposti leġiżlattivi pendenti u ħabbret l-intenzjoni tagħha li tirtira 68 minnhom. F’Ottubru 2005, ġiet ippreżentata fażi ġdida tal-programm tagħha ta’ simplifikazzjoni leġiżlattiva, ibbażata fuq ir-riżultat tal-konsultazzjoni mal-partijiet interessati u approċċ iktar settorjali. Konsultazzjoni pubblika fuq l-internet tnidiet fl-1 ta' Ġunju 2005. Ġie indirizzat lill-Istati Membri u l-partijiet interessati ewlenin stedin speċifiku biex jikkontribwixxu f’dan l-eżerċizzju b’suġġerimenti ta’ simplifikazzjoni biex jitjieb l-ambjent tan-negozju u l-kompetittività. Wara li ġie ppreżentat Dokument ta’ Ħidma tas-Servizzi tal-Kummissjoni f’Marzu 2005 dwar spejjeż amministrattivi u fażi sperimentali matul April-Settembru 2005, il-Kummissjoni ppreżentat il-pożizzjoni tagħha dwar metodoloġija komuni ta’ kejl ta’ piżijiet amministrattivi li trid tiġi applikata mill-istituzzjonijiet ta’ l-UE u l-Istati Membri huma u jevalwaw l-impatti ta’ l-inizjattivi leġiżlattivi ta’ l-UE. Semplifikazzjoni ta’ proċeduri u metodi ta’ ħidma Is-semplifikazzjoni ta’ proċeduri u l-metodi ta’ ħidma huwa aspett kurrenti ta’ riforma u żviluppa lil hinn minn dak li kien maħsub fil- White Paper . Pjan ta’ Azzjoni Interim[10] wasal fit-tmiem b’suċċess u kien fih azzjonijiet ta’ semplifikazzjoni tal-proċess ta’ teħid ta’ deċiżjonijiet. Reviżjoni ġenerali tal-Manwal ta’ Proċeduri Operattivi tal-Kummissjoni tlestiet fl-2003. Id-dokumentazzjoni kollha rilevanti li tirrigwarda s-semplifikazzjoni hija disponibbli lill-persunal tal-Kummissjoni fuq websajt interna u hija wkoll biċċa għodda għar-reazzjoni u s-suġġerimenti mill-persunal. Konformi mal-pjan ta’ azzjoni e-Ewropa ta’ l-Unjoni, il-pjan ta’ azzjoni ta’ l-e-Kummissjoni tnieda fl-2001 bil-għan li jkunu mmodernizzati l-proċeduri amministrattivi interni tal-Kummissjoni, imtejba l-komunikazzjoni bejn il-Kummissjoni u l-imsieħba barranin tagħha u żviluppati s-servizzi li l-Kummissjoni tipprovdi lill-pubbliku u lin-negozju. Diġà tnedew għadd ta’ inizjattivi biex jiġu implimentati l-aqwa soluzzjonijiet permezz ta’ l-internet fl-oqsma tar-riżorsi umani u l-kontroll finanzjarju. Il-politika ta’ treġija ta’ dokumenti tal-Kummissjoni qed tiġi riformata permezz ta’ inizjattiva ewlenija bl-isem ta’ e-DOMEC[11]. It-teknoloġiji diġitali jippermettu lill-Kummissjoni tagħmel skambji ta’ informazzjoni b’mod aktar effettiv, billi tittrasforma b’mod radikali l-mod kif tikkomunika mal-bosta gruppi tas-soċjetà ċivili u l-istituzzjonijiet imsieħba magħha. F’Ottubru 2004, il-Kummissjoni ikkomplimentat il-pjan ta’ azzjoni e-Kummissjoni tagħha b’memoranda dwar governanza ġdida ta’ IT u l-interoperabilità. Metodi ta’ ħidma tal-Membri tal-Kummissjoni F’Diċembru 2004, il-Membri tal-Kummissjoni ftiehmu dwar numru ta’ metodi ta’ ħidma ġodda u interni bil-għan li jitjiebu l-koordinazzjoni u t-tħejjija tax-xogħol tagħha[12]. L-istrumenti jinkludu aktar użu ta’ Gruppi ta’ Kummissarji bl-għan ta’ koordinazzjoni interna. Il-metodi ta’ ħidma ġodda kienu riflessi fir-Regoli Interni riveduti tal-Kummissjoni. Esternizzazzjoni u l-Uffiċċji Amministrattivi tal-Kummissjoni Fil-kuntest tal- White Paper dwar ir-Riforma, il-Kummissjoni żviluppat politika ta’ esternizzazzjoni ta’ ħidmiet ta’ implimentazzjoni ta’ ċerti programmi lil aġenziji eżekuttivi. L-għan hu li r-riżorsi tal-persunal tal-Kummissjoni jiġu kkonċentrati fuq il-ħidmiet prinċipali ta’ l-istituzzjoni u biex jinkisbu l-għanijiet tal-programmi tal-Komunità b’mod aktar effettiv. Tliet aġenziji eżekuttivi huma stabbiliti u għandhom ikunu operattivi bis-sħiħ sa l-aħħar ta’ l-2005/bidu ta’ l-2006.[13] It-tħejjijiet għat-twaqqif ta’ żewġ aġenziji oħra eżekuttivi qegħdin ’il quddiem sew [14]. Fl-2004, it-tliet uffiċċji amministrattivi (PMO, OIB, u OIL) temmew it-tieni sena tagħhom ta’ operazzjonijiet filwaqt li għaddew minn fażi ta’ tranżizzjoni għal fażi ta’ konsolidament. Il-Bordijiet ta’ Treġija tagħhom iqisu r-raġunijiet fondamentali għall-ħolqien tagħhom bħala li għadhom validi b’mod wiesa’. L-Uffiċċji wettqu l-pjanijiet ta’ treġija tagħhom b’suċċess; l-użu ta’ indikaturi ta’ rendiment fl-2005 se jipprovdi evalwazzjoni iktar sustanzjata ta’ l-operazzjonijiet tagħhom. Tinħtieġ aktar kjarifika tal-kompetenzi bejn l-Uffiċċji u d-DG ADMIN f’oqsma speċifiċi. Ippjanar u programmazzjoni strateġiċi Bħal sistemi oħra ta’ treġija ta’ rendiment, iċ-ċiklu ta’ l-Ippjanar u Programmazzjoni Strateġiċi tal-Kummissjoni (IPS) jibda b’definizzjoni ta’ strateġija u b’għanijiet ta’ livell għoli, li huma alimentati mill-ippjanar operattiv u l-allokazzjoni ta’ riżorsi u warajh tiġi fażi ta’ implimentazzjoni u monitoraġġ, rappurtaġġ ex-post, u ħolqa ta’ titjib kontinwu pprovduta l-aktar mill-evalwazzjoni u l-verifika. Iċ-ċiklu IPS qiegħed il-prijoritajiet ta’ politika fil-qalba tal-proċess tat-teħid tad-deċiżjonijiet, inkluża l-allokazzjoni tar-riżorsi. Filwaqt li l-Istrateġija ta’ Politika Annwali (IPA) tiddefinixxi l-prijoritajiet ta’ politika u l-ħtiġijiet ta’ riżorsi korrispondenti, il-Baġit Abbozz Preliminari jippreżenta talba aktar fid-dettall għar-riżorsi fuq bażi ta’ tagħrif ta’ rendiment għal kull attività. L-istrumenti ABM huma integrati fil-metodi ta’ ħidma tal-Kummissjoni u jintużaw fil-komunikazzjoni ma’ istituzzjonijiet oħra. Id-diretturi jeħtieġu jikkonċentraw fuq it-twettiq ta’ objettivi ta’ prijorità, li jiddefinixxu azzjonijiet relatati u li jissorveljaw u jirrappurtaw dwar ir-rendimement. Għad hemm xi jsir, iżda, biex tiżdied l-influwenza ta’ l-istrumenti dwar strateġija politika, inkluż l-użu aktar sistematiku ta’ tagħrif dwar ir-rendiment (objettivi mkejla permezz ta’ indikaturi) biex titjieb it-treġija minn jum għal jum ta’ l-attivitajiet. Aktar involviment f’dan il-qasam jippermetti lill-Kummissjoni tagħmel użu aktar sħiħ tas-sistema tagħha ta’ treġija ta’ rendiment. Fil-bidu tal-ħarifa ta’ l-2004, l-Awtorità Baġitarja pprovdiet lill-Kummissjoni b’ reazzjoni dwar it-tagħrif dwar ir-rendiment użat fil-ġustifikazzjoni ta’ abbozz ta’ baġit preliminari f’rapport mill-Presidenza tal-Kunsill[15] u dokument ta’ ħidma tal-Parlament Ewropew[16]. Minkejja l-isforzi tal-Kummissjoni biex tqis ir-rakkomandazzjonijiet, l-użu tat-tagħrif dwar ir-rendiment mill-Awtorità Baġitarja jibqa’ limitat u dan wassal biex ir-riforma kellha impatt limitat fuq il-proċedura baġitarja nnifisha. Ir- Rapport Sinteżi 2004 [17] adottat f’Ġunju ta’ l-2005, ippermetta lill-Kummissjoni biex ikollha stampa ċara tat-treġija interna tad-dipartimenti tagħha. Minkejja li fil-prinċipju t-tagħrif rilevanti huwa disponibbli fir-rapporti ta’ ħidma annwali, fl-evalwazzjonijiet ex - post u f’rapporti mandatarji oħra, ir-rappurtaġġ estern dwar riżultati ta’ strateġija politika se jitjieb sabiex il-qarrejja jkun jista’ jkollhom stampa ġenerali ta’ dak li nkiseb dwar inizjattivi prijoritarji. Objettivi Strateġiċi 2005-2009 F’Jannar ta’ l-2005, il-Kummissjoni ppreżentat l- objettivi strateġiċi għall-perjodu 2005-2009 u l- programm ta’ ħidma għall-2005 [18] Fil-qosor, l-objettivi strateġiċi kkonċentraw fuq il-prosperità – ta’ importanza partikolari, minħabba r-rabta ma’ l-aġenda “tkabbir u impjiegi” ta’ l-istrateġija ta’ Liżbona – is-solidarjetà fl-Unjoni wara t-tkabbir u s-sigurtà, kif ukoll il-promozzjoni ta’ dawn l-objettivi ’l barra mill-Unjoni. Meta ppreżenta l-objettivi strateġiċi multi-annwali u l-programm ta’ ħidma, il-President Barroso lissen l-ambizzjoni ta’ din il-Kummissjoni li taħdem aktar mill-qrib mal-Parlament u l-Kunsill biex twettaq l-objettivi komuni. Din l-ambizzjoni aktar ’il quddiem iggwidat ir-reviżjoni tal- Ftehim ta’ Qafas bejn il-Kummissjoni u l-Parlament, filwaqt li ġie enfasizzat id-djalogu bilaterali fl-ogħla livell. Il-president Barroso għamel ukoll enfasi ġdida fuq il-komunikazzjoni, li jingħata widen liċ-ċittadini, u li wieħed jaħdem għalihom u magħhom . Il-politika dwar il-Persunal Ir-Regolamenti l-ġodda ta’ l-Istaff, l-aħħar element leġiżlattiv ewlieni tar-Riforma, ġew formalment adottati fit-22 ta’ Marzu 2004 u daħlu fis-seħħ fl-1 ta’ Mejju 2004. Din il-ġrajja fissret it-tmiem ta’ ‘fażi ta’ reviżjoni ġenerali’ twila u iebsa li matulha tqiegħed f’loku l-qafas regolatorju meħtieġ ta’ riforma interna. Ir-Regolamenti ta’ l-Istaff ġew ikkomplementati bl-adozzjoni ta’ regoli ta’ implimentazzjoni li jirrigwardaw ir-responsabilità personali ta’ l-istaff, l-inkompetenza professjonali, u l-impjegati b’kuntratt u dawk temporanji. L-eliminazzjoni bi ftit il-ftit ta’ l-impjegati awżiljari bdiet fl-2004 u, f’Ġunju 2005, l-EPSO nidiet kompetizzjoni għall-impjegati b’kuntratt biex tistabbilixxi database . Barra minn hekk, wara t-tmiem ta’ skema “unika” għas-sensja (dégagement) u t-tmiem tat-tħejjijiet għat-tkabbir, twettaq eżerċizzju ta’ organizzazzjoni interna biex ir-riżorsi umani jiġu assenjati fejn l-aktar huma meħtieġa fid-dipartimenti. L-2005 fissret it-tmiem tat-tielet eżerċizzju sħiħ tas-sistema ġdida ta’ evalwazzjoni ta’ l-impjegati. Iżda, peress li din baqgħet kwistjoni sensittiva għall-impjegati, tnediet evalwazzjoni esterna fil-fond tas-sistema f’Marzu 2004. Din l-evalwazzjoni twettqet bil-ħsieb li jsir titjib, b’mod partikolari, fir-rabta bejn il-mertu u l-promozzjoni u d-differenzjazzjoni ta’ progress ta’ karriera u wkoll li jiġu indirizzati kwistjonijiet ta’ trasparenza. Il- Linjigwida dwar il-Mobilità wasslu għal titjib fil-mod li bih titmexxa l-mobilità fil-Kummissjoni u qed tixxandar prassi tajba bl-għan li tissawwar sistema ta’ treġija ta’ karriera li permezz tagħha l-Kummissjoni tista’ tiżgura li 'il-persuna xierqa tkun fuq xogħol xieraq fil-waqt xieraq’ biex b’hekk tinkiseb l-effiċjenza u l-effikaċja. Filwaqt li l-esperjenza tal-mobilità kienet b’mod ġenerali pożittiva, xi effetti negattivi tal-mobilità obligatorja għal postijiet sensittivi, bħal telf ta’ perizja u għarfien istituzzjonali, ġew innutati u jeħtieġ li jiġu indirizzati. It-taħriġ issokta fir-rwol ewlieni tiegħu fil-politika ta’ riżorsi umani tal-Kummissjoni. B’mod ġenerali, l-għadd medju ta’ ġranet ta’ taħriġ għal kull uffiċjal fl-2004 kien ta’ 9.1, żjieda sinifikanti fuq iċ-ċifra ta’ 6.9 ta’ l-2001. Il-baġit għat-taħriġ ġenerali, li żdied sewwa fl-2002 u l-2003 wara żjieda konsiderevoli ta’ 63.6% fl-2001, reġa’ tkattar bi 37% fl-2004. Il-ħolqien ta’ l-Iskola Amministrattiva Ewropea f’Jannar 2005 għandu jsaħħaħ aktar it-taħriġ fl-Istituzzjonijiet. Evalwazzjoni tat-taħriġ fit-treġija u l-iżvilupp fil-Kummissjoni waslet għall-konklużjoni li t-taħriġ fit-treġija kif ipprovdut mill-Unità Ċentrali ta’ Taħriġ tal-Kummissjoni huwa komprensiv u milqugħ tajjeb mill-istudenti. Sa tmiem l-2004, madwar 800 direttur kienu temmew il-Programm ta’ Taħriġ ta’ Treġija Intermedja. Programm ta’ segwitu ġie żviluppat u introdott tard fl-2004 li kkonċentra fuq tagħlim permezz ta’ l-azzjoni. Ix-xogħol beda fl-2004 fuq l-iżvilupp ta’ Programm ta’ Treġija Ogħla u Programm ta’ Tmexxija għad-diretturi kapijiet. Il-Kummissjoni adottat tliet Komunikazzjonijiet fl-2004 u l-2005 marbuta ma’ l-ingaġġ ta’ persunal mill-Istati Membri l-ġodda fil-livelli kollha.[19] Dawn speċifikaw il-metodoloġija u l-proċeduri li għandhom jiġu applikati għall-ingaġġ ta’ diretturi kapijiet u stipulaw il-prinċipji ġenerali li għandhom jiġu applikati matul perjodu ta’ tranżizzjoni. Barra minn hekk, jiddefinixxu kemm il-miri ġenerali kif ukoll il-miri ta’ ingaġġ ta’ diretturi intermedji għal kull Dipartiment tal-Kummissjoni għall-2004 u l-2005. Filwaqt li l-miri stabbiliti għall-persunal bażikament intlaħqu, l-ingaġġ ta’ diretturi, b’mod partikolari ta’ diretturi intermedji, kellu dewmien u, għalhekk, qiegħed ikun issorveljat mill-qrib. Il-Kummissjoni adottat ir- Raba’ Programm ta’ Azzjoni għal Opportunitajiet Indaqs għan-Nisa u l-Irġiel fil-Kummissjoni, li għandu l-għan li jagħti appoġġ lill-politika tal-Kummissjoni ta’ ugwaljanza bejn in-nisa u l-irġiel u jipproponi wkoll għadd ta’ miżuri li għandhom bħala bażi r-riżultati ewlenin ta’ evalwazzjoni esterna li ntemmet ffl-aħħar ta’ l-2003. Dawn l-azzjonijiet taw sehem biex jintlaħqu l-miri tal-Kummissjoni għall-ingaġġ u n-nomina ta’ nisa kif previst għall-2005. Verifika, treġija finanzjarja u kontroll Inizjattivi ewlenin fil-kontroll intern Ir-Rapporti ta’ Attività Annwali 2004 (RAA) tad-Dipartimenti tal-Kummissjoni taw stampa ġenerali sodisfaċenti tal-qagħda tat-treġija u l-kontroll. Ir-“riżervi”[20] li kien hemm fir-rapporti ta’ attività jindikaw li l-biċċa l-kbira tal-problemi bażiċi huma rikorrenti u qed jiġu solvuti f'qafas ta’ ħin intermedju. Ir-Rapport Sinteżi 2004[21] adottat mill-Kummissjoni f’Ġunju 2005, ikkunsidra din il-qagħda u stabbilixxa azzjonijiet biex titwessa’ r-responsabilità tal-Kummissjoni, b’sorveljanza tal-kapaċità u r-responsabilità, bħal pereżempju “Pjan għal qafas ta’ kontroll integrat” u metodoloġija dwar it-treġija tar-riskju mal-Kummissjoni kollha, ara hawn taħt. Fit-tranja ta’ l-eventi li jikkonċernaw l-Ewrostat, il-Kodiċi ta’ Kondotta 2004 għall-Kummissarji[22] introduċa dispożizzjoni li għadha fis-seħħ li l-Kummissarji kollha jkunu infurmati ta’ l-inqas kull sitt xhur dwar id-diffikultajiet u r-riskji marbuta mat-treġija finanzjarja, dwar l-effikaċja tal-kontroll intern u l-verifika, u dwar kwistjonijiet imqajma mill-korpi ta’ kontroll jew l-awtorità ta’ kwittanza. Mill-2004 lil hemm, l-attenzjoni tressqet mill-evalwazzjoni ta’ konformità ma’ regolamenti u proċeduri lejn l-analiżi ta’ l-effikaċja tal-kontroll intern[23] fir-rigward ta’ l-objettivi ta’ kontroll ewlenin. Saħansitra saru korsijiet ta’ taħriġ organizzati bil-ħsieb li titjieb is-sjieda kemm tal-kontroll intern kif ukoll tat-treġija tar-riskju. Fir-rigward tat-treġija tar-riskju, is-sena 2004 rat l-ewwel passi lejn approċċ komuni għall-Kummissjoni kollha: abbozz ta’ qafas bi prova ġie propost għal seba’ Dipartimenti tal-Kummissjoni bħala bażi ta’ evalwazzjoni tar-riskji prinċipali u definizzjoni ta’ pjanijiet ta’ azzjoni relatati, huma u jagħmlu abbozz tal-pjan ta' treġija għall-2005. Kumitat ta’ tmexxija bejn is-servizzi minn dak in-nhar issokta l-iżvilupp ta’ approċċ komuni, adottat mill-Kummissjoni f’Ottubru 2005. Wara s-sinteżi tar-RAA ta’ l-2002, twaqqaf netwerk ta' kontroll ex - post ġdid biex jiddefinixxi l-linjigwida u jxandar l-aqwa prassi fost id-Dipartimenti tal-Kummissjoni[24]. Wieħed mill-objettivi tiegħu huwa li jintlaħaq ftehim dwar terminoloġija komuni u tipoloġija ta’ żbalji. Kif mistqarr fl-evalwazzjoni pożittiva ġenerali tal-qafas ta’ evalwazzjoni tal-Kummissjoni mill-Qorti ta’ l-Awdituri f’Settembru 2005, id-Dipartimenti tal-Kummissjoni ssoktaw jespandu u jtejbu l-attivitajiet ta’ evalwazzjoni tagħhom, billi dejjem aktar indirizzaw attivitajiet barra mill-arja tradizzjonali ta’ programmi ta’ nefqa (p.e. strateġiji politiċi u temi orizzontali). Sar progress evidenti fil-qasam ta’ l-evalwazzjoni ex - ante , b’mod partikolari f’dawk l-oqsma fejn evalwazzjonijiet ta’ dan it-tip ġew ikkombinati ma’ stima ta’ l-impatt. F’livell ċentrali, ingħatat dejjem aktar importanza għall-produzzjoni ta’ dokumenti sintesizzati sewwa dwar punti importanti ta’ evalwazzjoni sabiex jitjieb l-użu ta’ livell għoli tad- data ta’ evalwazzjoni. Is-sena 2005 rat l-adozzjoni mill-Kummissjoni tal-pjan lejn qafas[25] ta’ kontroll intern integrat u l-abbuzzar tar-rapport relatat dwar l-evalwazzjoni[26] tal-firda bejn il-qafas ta’ kontroll intern fi ħdan il-Kummissjoni u l-prinċipji ta’ kontroll stabbiliti fil-proposta tal-Qorti ta’ l-Awdituri għal qafas ta’ kontroll intern fil-Komunità (opinjoni Nru 2/2004). L-għan ta’ dawn id-dokumenti huwa l-ewwel li titwitta t-triq lejn arranġamenti ta’ responsabilità aktar ċari u attwazzjoni baġitarja tal-Komunità aktar fis-sod. u t-tieni, biex jintwera b’mod aktar ċar it-tħaddim san ta’ dawn il-proċessi lill-Awtorità ta’ Kwittanza u l-Qorti Ewropea ta’ l-Awdituri fil-kuntest ta’ l-istqarrija annwali tagħha ta’ garanzija (DAS) fir-rigward tal-legalità u r-regolarità tat-tranżazzjonijiet bażiċi. Dan ser jeħtieġ l-involviment attiv ta’ l-Istati Membri fir-rigward ta’ treġija konġunta. Inizjattivi prinċipali fit-treġija finanzjarja u l-kontabilità Fl-2004, saru tħejjijiet għat-tranżizzjoni lejn kontabilità akkumulattiva għall-1 ta’ Jannar 2005. Is-sistema ġdida ta’ kontabilità hija konformi ma’ l-istandards internazzjonali ta’ kontabilità għas-settur pubbliku żviluppati mill-Federazzjoni Internazzjonali ta’ l-Ekkawntints (IFAC) u tista’ tgħin lill-Kummissjoni tkun fuq quddiem f'dan il-qasam. Dan kien jeħtieġ sforzi kbar mal-Kummissjoni kollha, l-aktar f’termini ta’ sistemi ta’ informazzjoni u taħriġ u ta’ reġistrazzjoni ta’ entitajiet legali, fatturi, assi fissi, prefinanzjament u garanziji għall-kuntratti kurrenti jew dawk ta’ qabel. Minkejja li bosta diffikultajiet prattiċi għadhom qed jiġu indirizzati, mill-modernizzazzjoni tas-sistema ta’ kontabilità u żviluppi relatati huma mistennija għadd ta’ benefiċċji. Fost dawn hemm li wieħed jista’ jissorvelja l-konċentrazzjoni tal-fondi tal-Komunità ma’ kuntratturi definiti, jagħraf kemm hu miftuħ għar-riskji marbuta mal-garanziji, jikkontrolla l-prefinanzjament u jissorvelja aħjar l-iskadenzi ta’ pagament, u jħejji dikjarazzjonijiet finanzjarji aktar ta’ min joqgħod fuqhom. Is-sigurtà tad- data u r-regoli ta’ aċċess ukoll kienu punt ewlieni ta’ tħassib matul l-iżvilupp tal-proġett. Wieħed mill-benefiċċji ewlenin se jkun id-disponibilità mill-2005 ta’ data ta’ kontabilità fuq sistema integrata, l-aktar fir-rigward ta’ assi u kapital passiv. Dawn l-azzjonijiet flimkien jirrappreżentaw pass sinifikanti biex wieħed jindirizza t-tħassib li l-Qorti Ewropea ta’ l-Awdituri wriet tul is-snin. Fit-3 ta’ Mejju 2005, il-Kummissjoni adottat proposta għar-reviżjoni tar-Regolament Finanzjarju. Din il-proposta għandha l-għan b’mod partikolari li tiċċara aktar modi ta’ treġija u tibbilanċja l-ispejjeż u l-benefiċċji tal-kontrolli. Hija tenfasizza r-responsabilità ta’ l-uffiċjali li jawtorizzaw li jistabbilixxu kontrolli interni xierqa li jirriflettu b’mod partikolari r-riskji marbuta ma’ kuntratti jew għotja. Taħseb ukoll biex l-uffiċjal ekkawntint jiffirma l-kontijiet finali, filwaqt li jistqarr li tħejjew b’konformità kemm mad-dispożizzjonijiet dwar il-preżentazzjoni tal-kontijiet kif ukoll mal-prinċipji, ir-regoli u l-metodi tal-kontabilità. L-ewwel emenda għar-regoli ta’ implimentazzjoni tar-Regolament Finanzjarju ġiet adottata mill-Kummissjoni f’Lulju 2005[27]. Għandha l-għan fil-qofol tagħha li tittrasponi d-direttiva l-ġdida dwar ix-xiri pubbliku u tiżviluppa reazzjoni bikrija għal kwistjonijiet ta’ treġija mqajma minn unitajiet finanzjarji għal kuntratti u għotjiet ta’ valur baxx. Tindirizza wkoll il-konklużjonijiet milħuqa dwar ammonti mħallsa f’daqqa wara s-sinteżi tar-RAA 2002. B’hekk tfittex bilanċ aħjar bejn l-ispejjeż u l-benefiċċji tal-kontrolli. Inizjattivi prinċipali fil-qasam tal-verifika interna Fl-2004, is-Servizz ta’ Verifika Interna (SVI) temm serje ta’ verifiki fil-fond, stimi tar-riskju u reviżjonijiet fid-dipartimenti tal-Kummissjoni b'reazzjoni għal azzjoni speċifika tal- White Paper ta’ Riforma. Lil hinn mill-objettiv immedjat li jipprovdu lil dawn id-Dipartimenti tal-Kummissjoni b’evalwazzjonijiet ta’ verifika indipendenti u jipprovdu lill-Kummissjoni nnifisha bl-ewwel reazzjoni komprensiva mill-bidu tar-riforma, dawn il-verifiki pprovdew ukoll lill-SVI il-bażi meħtieġa għall-iżvilupp tal-programm tiegħu stess ta’ verifika bbażat fuq ir-riskju, konformi ma’ l-istandards u l-prassi professjonali. L-SVI nnota implimentazzjoni aħjar ta’ l-Istandards ta’ Kontrolli Interni, cirkwiti finanzjarji aktar ta’ min joqgħod fuqhom bħala riżultat ta’ implimentazzjoni tar-Regolament Finanzjarju l-ġdid, strumenti aħjar ta’ ppjanar u sorveljanza ta’ rendiment (ABM) u l-introduzzjoni ta’ kontabilità moderna u rappurtaġġ finanzjarju bbażat fuq Standards Internazjonali ta’ Kontabilità. L-SVI wera wkoll il-ħtieġa li tingħata aktar attenzjoni lill-effikaċja fl-implimentazzjoni ta’ l-Istandards tal-Kontrolli Interni u l-Pjanijiet ta’ Treġija Annwali (PTA), il-ħtieġa li tiġi introdotta treġija tar-riskju mal-Kummissjoni kollha, u li jsir titjib fil-kontrolli, is-superviżjoni u s-sorveljanza ta’ l-applikazzjoni ta’ proċeduri interni u treġija finanzjarja. Il-Kumitat dwar il-Progress fil-Verifika ppresedut mill-Viċi President Kallas beda xogħlu fi tmiem l-2004. L-għan tiegħu twessa’ biex jeżamina x-xogħol ta’ l-unitajiet interni ta’ verifika (Kapaċità ta’ Verifika Interna – KVI). Il-Kumitat dwar il-Progress fil-Verifika se jieħu ħsieb ukoll dawk il-mistoqsijiet li jikkonċernaw il-proċedura ta’ kwittanza. Fir-Rapport dwar il-Progress fir-Riforma ta’ Jannar 2004, il-Kummissjoni talbet lill-SVI jirrapporta darbtejn fis-sena dwar riżultati ewlenin fil-verifiki tal-KVI. S’issa tħejjew żewġ rapporti bħal dawn, li ġibdu l-attenzjoni tal-Kummissjoni dwar għadd ta’ oqsma ta’ riskju ewlenin fid-Dipartimenti tal-Kummissjoni u bejn Dipartiment u ieħor. Ir-rapport professjonali bejn l-SVI u l-unitajiet ta’ verifika interna fid-Dipartimenti tal-Kummissjoni żviluppa b'mod konsiderevoli. L-Awditur Intern jippresjedi netwerk ta’ awdituri interni fil-Kummissjoni, li jissemplifika l-iskambju ta’ informazzjoni, inkluż il-programmazzjoni tal-verifika, u jinsisti li jarmonizza metodoloġiji u formati ta’ rappurtaġġ. L-arranġamenti għall-evalwazzjonijiet tal-kwalità ta’ l-unitajiet interni ta’ verifika u l-ħtiġijiet tagħhom ta’ rappurtaġġ lill-SVI ġew issimplifikati. L-SVI u l-KVIs issa qed japplikaw standards minimi għar-rappurtaġġ ta’ verifika, b’mod partikolari dwar il-klassifikazzjoni ta’ osservazzjonijiet/rakkomandazzjonijiet ta’ verifika. 3. ŻVILUPPI TA’ POLITIKA FIL-ĠEJJIENI Is-semplifikazzjoni ta’ proċeduri u metodi ta’ ħidma huwa objettiv li jolqot kull settur għal din il-Kummissjoni. Dan huwa mera ta’ perċezzjoni waħda fi ħdan l-organizzazzjoni li r-riformi kienu meħtieġa u li kienet tinħtieġ aktar strettezza f’oqsma bħal treġija finanzjarja, iżda illi xi wħud mill-miżuri li ġew introdotti issa setgħu, fid-dawl ta’ l-esperjenza, jiġu simplifikati biex jinkiseb qliegħ fil-produttività li jista’ jintuża għal ħidmiet ewlenin bħal l-iżvilupp u l-implimentazzjoni ta' strateġiji politiċi siewja għall-pubbliku Ewropew. Il-Komunikazzjoni l-Kummissjoni għamlitha wieħed mill-objettivi strateġiċi tagħha. F’Lulju 2005 adottat “Pjan ta’ Azzjoni dwar titjib fil-Komunikazzjoni ma’ l-Ewropa mill-Kummissjoni” bil-ħsieb li tikkonċentra fuq li tipprovdi komunikazzjoni ċara, li tinftiehem u fil-ħin lill-pubbliku. Il-“ Pjan D: Demokrazija, Djalogu, Dibattitu ” imniedi dan l-aħħar li qiegħed is-sisien ta’ dibattitu fil-fond dwar il-futur ta’ l-Ewropa, huwa xempju ta’ l-impenn tal-Kummissjoni għal komunikazzjoni aħjar. Ġew identifikati għadd ta’ oqsma għal aktar żvilupp tal-proċess ta’ ppjanar strateġiku fil-Kummissjoni, biex b’hekk hi tkun aktar effettiva fit-titjib tat-trasparenza, ir-rendiment u l-allokazzjoni tar-riżorsi, u tiżgura t-twettiq tal-prijoritajiet politiċi. Fir-rigward tat-treġija tar-riżorsi umani, l-għan hu li r-Regolamenti tal-Persunal u miżuri oħra ta’ riforma jitqiegħdu aktar fis-sod, jissaħħu u jiġu perfezzjonati u li tiżgura aktar żvilupp ta’ kultura amministrattiva orjentata lejn is-servizz. L-għan tas-semplifikazzjoni huwa li tiżdied l-effiċjenza u s-sodisfazzjon tal-persunal billi tingħata aktar attenzjoni u billi wieħed iwieġeb aħjar għall-ħtiġijiet tal-klijenti u wkoll billi jiġi adottat approċċ aktar flessibbli fejn ikun possibbli. Barra minn hekk, se jittieħdu miżuri biex tiżdied it-trasparenza u jitjiebu l-komunikazzjoni u d-djalogu bejn il-persunal u l-amministrazzjoni, filwaqt li jkun żgurat li l-politika dwar ir-riżorsi umani u l-ħsieb li hemm warajha jinftiehmu b’mod ċar. Il-Kummissjoni beħsiebha tikseb twettiq ta’ l-objettivi u l-prijoritajiet politiċi tagħha, filwaqt li ssaħħaħ il-garanziji tagħha fir-rigward ta’ treġija finanzjarja sana u l-legalità u r-regolarità tat-tranżazzjonijiet bażiċi. Dan ifisser treġija xierqa tar-riskji li jinsabu ġewwa kull organizzazzjoni politika u l-bini bil-mod il-mod ta’ qafas ta’ kontroll intern integrat ma’ l-Istati Membri, li f’idejhom għandhom madwar 80% tal-baġit tal-Komunità. L-impatt tal-politika tagħha għandu wkoll jiġi evalwat b’mod ċar u r-rappurtaġġ dwar il-ħidmiet tagħha u d- data finanzjarja għandhom ikunu trasparenti u bir-reqqa. Dan kollu jiħfief permezz ta’ regoli ssemplifikati u aktar ċari, li ġejjin l-aktar mir-Regolament Finanzjarju, u bilanċ aħjar bejn l-ispejjeż u l-benefiċċji tal-kontroll. Ħolqien ta’ kultura bbażata fuq is-servizz u l-effiċjenza It-trasparenza u r-reazzjoni fil-konfront tal-pubbliku Konformi ma’ l-impenn meħud fil-Komunikazzjoni dwar l-objettivi strateġiċi tagħha għall-2005-2009 u bħala komplement loġiku għal Pjan D : Demokrazija, Djalogu u Dibattitu, il-Kummissjoni ddeċidiet f’Novembru ta’ l-2005 li tniedi Inizjattiva Ewropea ta’ Trasparenza. L-għan bażiku ta’ din il-proposta huwa li jiżdiedu l-fiduċja u l-affidabilità fl-istituzzjonijiet Ewropej billi jsiru aktar responsabbli għal għemilhom u miftuħa għall-iskrutinju tal-pubbliku. Hemm il-ħsieb ta’ pubblikazzjoni ta’ Green Paper sal-bidu ta’ l-2006 sabiex jitnieda dibattitu pubbliku dwar kif tista’ titjieb it-trasparenza ta’ l-użu tal-fondi tal-Komunità, il-konsultazzjoni mas-soċjetà ċivili u r-rwol tal- lobbies fil-proċess ta’ teħid ta’ deċiżjonijiet. Il-Kummissjoni se tkompli tieħu azzjoni biex ittejjeb it-trasparenza tagħha stess fil-konfront taċ-ċittadini Ewropej inklużi miżuri biex tiffaċilita l-aċċess għall-informazzjoni permezz ta’ strumenti moderni ta’ informazzjoni u komunikazzjoni. F’dan il-qafas, ir-Regolament dwar l-aċċess pubbliku għad-dokumenti wkoll se jiġi rivedut. Il-governanza u regolamentazzjoni aħjar Ix-xogħol tal-Kummissjoni dwar regolamentazzjoni aħjar u semplifikazzjoni leġiżlattiva se jitkompla u se jiġi intensifikat. Fil-qasam ta’ l-istima ta’ l-impatt, se jissokta x-xogħol fuq is-sorveljanza u l-iżvilupp ta’ l-approċċ, filwaqt li jittieħed kont tal-fehma ta’ l-utent u partijiet oħra interessati. Evalwazzjoni esterna u komprenżiva tas-sistema ta’ evalwazzjoni ta’ l-impatt tal-Kummissjoni se titnieda kmieni fl-2006. Dan se jgħin biex jiġu identifikati l-punti ta’ saħħa u n-nuqqasijiet ta’ l-approċċ ġenerali. Netwerk ta’ esperti esterni qiegħed jiġi wkoll stabbilit biex jipprovdi kontribut dwar il-metodoloġija ta’ l-istima ta’ l-impatt. Il-Kummissjoni tissokta tħeġġeġ lill-Kunsill u l-Parlament Ewropew (skond il-Ftehim Inter-Istituzzjonali preżenti dwar it-Tfassil Aħjar tal-Liġijiet) u l-Istati Membri jagħmlu progress sostanzjali u b’ħeffa lejn ambjent ta’ regolamentazzjoni aħjar u aktar sempliċi. L-approċċ l-ġdid tagħha lejn semplifikazzjoni leġiżlattiva jistabbilixxi programm diġà mibdi għat-tliet snin li ġejjin. Dan jinvolvi evalwazzjoni kkonċentrata fuq il-leġiżlazzjoni ta’ l-UE f’għadd ta’ setturi. F’dan il-kuntest, il-Kummissjoni se ġġib fi tmiem ir-reazzjoni tagħha għall-15-il prijorità tal-Kunsill għas-semplifikazzjoni, kif approvati mill-Kunsill dwar il-Kompetittività f’Novembru 2004. Semplifikazzjoni ta’ proċeduri u metodi ta’ ħidma Diġà beda x-xogħol biex jiġu ssemplifikati t-treġija finanzjarja u l-proċeduri amministrattivi billi tingħata attenzjoni lill-kwistjonijiet minn perspettiva ta’ l-utenti. Oqsma oħra fejn tista’ sseħħ is-semplifikazzjoni jinkludu l-verifika u l-kontroll. Is-servizzi ċentrali u ta’ appoġġ se jkunu mistennija jagħmlu s-semplifikazzjoni parti integrali ta’ l-attivitajiet normali tagħhom (“normalizzazzjoni”), u jiffukaw fuq l-impatti u l-piż amministrattiv ta’ proċeduri ġodda jew mibdula u metodi ta’ ħidma fuq id-dipartimenti tal-Kummissjoni b’analoġija ma’ kif il-Kummissjoni qiegħda tfittex li tikseb l-aġenda tagħha ta’ Regolamentazzjoni Aħjar. Metodi xierqa ta’ stima ta’ l-impatt għal proċeduri interni jistgħu jiġu żviluppati għal dan il-għan. Stħarriġ ta’ opinjoni tal-personal u konsultazzjonijiet elettroniċi minn fuq l-Intranet se jkunu mkejjen ta’ tagħrif importanti li fuqhom jistgħu jkunu bbażati l-miżuri korrettivi. Il-Kummissjoni dan l-aħħar adottat Komunikazzjoni[28] dwar kif l- e-Kummissjoni se tikkontribwixxi biex timmodernizza l-metodi ta’ ħidma tal-Kummissjoni u ttejjeb is-servizzi pprovduti lill-personal, l-amministrazzjonijiet nazzjonali, l-imsieħba, in-negozju u ċ-ċittadini, biex b’hekk iġġedded l-impenn tagħha lill-e-Kummissjoni u l-ħsieb tagħha li tuża t-teknoloġija biex ikun hemm aktar effiċjenza u trasparenza. Dan jifforma parti mill-kontribuzzjoni tal-Kummissjoni stess lejn l- e-Gvern fi ħdan l-objettivi usa’ ta’ ħolqien ta’ soċjetà bbażata fuq l-għarfien li tħeġġeġ it-tkabbir u l-impjiegi. Attivitajiet fil-ġejjieni ta’ l- e-Kummissjoni , fost l-oħrajn, se jfittxu li jiżviluppaw il-livell ta' strateġija politika u servizzi amministrattivi disponibbli elettronikament lill-utenti minn ġewwa u minn barra l-Kummissjoni, biex jimplimentaw sistemi ta’ tagħrif interoperabbli li jtejbu l-effikaċja u jnaqqsu x-xogħol doppju, u biex jgħollu l-livell tas-sigurtà fl-IT. L-esternalizzazzjoni u l-Uffiċċji Amministrattivi tal-Kummissjoni Fl-ewwel komunikazzjoni tagħha dwar il-perspettivi finanzjarji għall-2007-2013, il-Kummissjoni enfasizzat il-ħtieġa li tikkonċentra l-ħidma tagħha fuq l-iżvilupp u s-sorveljanza ta’ strateġiji politiċi skond it-Trattat. Identifikat “il-prinċipji ta’ governanza amministrattiva” (anqas treġija diretta, kontroll aħjar tar-rendiment u aktar effikaċja fl-infieq) kif ukoll oqsma fejn wieħed jista’ jikkunsidra li t-treġija ta’ programmi tingħata lil xi aġenzija eżekuttiva esterna. Xi Dipartimenti tal-Kummissjoni bħalissa qed jikkunsidraw li jagħtu xogħol lil dawn l-aġenziji eżekuttivi esterni. Iżda, peress li l-ebda aġenzija eżekuttiva m’hija s’issa operattiva għal kollox, wieħed għad irid jara jekk din l-għażla hijiex l-aktar li trendi. Il-Kummissjoni se tagħmel evalwazzjoni inizjali tal-qagħda fir-Rapport Sinteżi tagħha ta’ l-2005. Wara tliet snin ta’ operat, l-aġenziji eżekuttivi se jkunu evalwati permezz ta’ evalwazzjoni esterna. L-għażliet ta’ esternalizzazzjoni se jkunu kkunsidrati biss fejn l-effikaċja fl-infieq tista’ tintwera b’mod ċar u fejn jistgħu jiġu indirizzati b’mod sodisfaċenti kwistjonijiet ta’ governanza u ta’ kontroll. Barra minn hekk, ir-riżultati ta’ evalwazzjoni ta’ l-operat ta’ l-Uffiċċji, li tnediet f’Ottubru ta’ l-2005, se jintużaw biex jittieħdu miżuri biex itejbu l-ħidmiet tagħhom, jiddelineaw il-kompetenzi fejn xieraq u jikkunsidraw għażliet biex jiżviluppaw aktar id-dimensjoni interistituzzjonali tagħhom. Ippjanar strateġiku u programmazzjoni Il-punti ewlenin fil-qosor li jikkonċernaw iċ-ċiklu ISI huma kif ġej: Żvilupp tal-perspettiva multi-annwali ta’ ppjanar strateġiku Id-dimensjoni multi-annwali taċ-ċiklu strateġiku ta’ ppjanar għandha tkun enfasizzata. L-APS se jitqiegħed f’perspettiva multi-annwali. Bi tħejjija għall-APS, ir-riżultati ta’ qabel se jiġu evalwati bi tqabbil ma’ l-objettivi multi-annwali. Id-dibattitu ta’ orjentazzjoni ta’ l-APS tal-Membri tal-Kummissjoni – il-pedament tat-tmexxija politika taċ-ċiklu – se jkompli jitjieb billi tiżdied il-koordinazzjoni bejn id-Dipartimenti tal-Kummissjoni u l-produzzjoni li ġejja minnhom qabel id-dibattitu u billi d-dibattitu jkun ikkonċentrat fuq l-għażliet ewlenin ta' strateġija politika. Tmexxija ’l quddiem ta’ kultura ta’ identifikazzjoni ta’ l-objettivi Il-Kummissjoni se tħaffef l-isforzi tagħha biex ittejjeb il-kwalità, ir-rilevanza u d-definizzjoni ta’ objettivi u indikaturi, u tiżviluppa l-identifikazzjoni multi-annwali tal-miri. Il-ħtieġa li jinkisbu riżultati fir-rigward ta’ l-objettivi ta’ prijorità u jittellgħu rapporti dwar ir-rendiment se tkompli titnaqqax fil-kultura amministrattiva. Se tingħata attenzjoni speċifika lid-diffikultajiet li jiltaqgħu magħhom id-Dipartimenti tal-Kummissjoni fl-iżvilupp ta’ l-indikaturi li għandhom xi tifsira għall-pubbliku in ġenerali u biex il-kapijiet diretturi u l-Kummissjoni nnifisha jagħarfuhom aktar bħala tagħhom. Aktar titjib tal-proċess ta’ allokazzjoni ta’ riżorsi Il-bażi informattiva u l-proċess ta’ teħid ta’ deċiżjoni għall-allokazzjoni tar-riżorsi tjiebu b’mod sostanzjali f’dawn l-aħħar snin u qegħdin jintrabtu maċ-ċiklu baġitarju. Madankollu, l-orjentazzjoni reċenti għar-reviżjoni tal-kriterji ta’ l-objettiv u l-indikaturi għall-evalwazzjoni ta’ ħtiġijiet ta’ riżorsi, ammont ta’ xogħol u rendiment se tkompli ttejjeb dan il-proċess. Barra minn hekk xi postijiet identifikati u magħżula jistgħu jitqassmu temporanjament lid-dipartimenti sabiex jinqdew aħjar il-prijoritajiet tal-Kummissjoni qabel ma jsir tqassim ieħor f’oqsma oħra ta’ prijorità malli jinkisbu l-objettivi. Għalhekk, it-tagħrif dwar ir-rendiment għandu jsir element importanti fit-tħejjija ta' l-abbozz preliminari tal-baġit u l-proċedura baġitarja sussegwenti. Titjib ta’ rappurtaġġ u komunikazzjoni tar-riżultati ta’ strateġija politika Il-komunikazzjoni maċ-ċittadini u partijiet oħra interessati dwar il-benefiċċji ta’ azzjoni ta’ l-UE hija prijorità ewlenija tal-Kummissjoni, li beħsiebha tagħmel użu aktar sistematiku mit-tagħrif dwar ir-rendiment kwantitattiv u kwalitattiv biex ittejjeb il-kapaċità tagħha li tikkomunika b’mod effettiv. Dan jinkludi d-definizzjoni ta’ objettivi u indikaturi rilevanti u li jinftiehmu. Fil-kuntest taċ-ċiklu ISI, id-Dipartimenti tal-Kummissjoni se jintalbu jiddefinixxu l-objettivi ewlenin għal kull qasam ta’ politika f’lingwaġġ politiku ċar, billi jispjegaw l-isfidi u l-kisbiet politiċi ewlenin b’mod li jinftiehem mill-pubbliku. Biex ikun hemm bilanċ aħjar bejn ir-rappurtaġġ ta’ riżultati ta’ politika u dwar kontroll intern u kwistonijiet ta’ treġija, ir-rappurtaġġ dwar il-progress li sar fil-kisba ta’ objettivi strateġiċi ta’ politika se jkun indirizzat lill-Parlament Ewropew, il-Kunsill u partijiet oħra interessati kull sena. Ir-Rapport Sinteżi eżistenti se jkompli jikkonċentra fuq kwistjonijiet ta’ treġija u kontroll. Il-politika dwar il-personal Il-personal tal-Kummissjoni huma bla dubju l-aqwa beni li għandha u dawn jipprovdulha l-kapaċità li tiżviluppa u timplimenta l-miżuri ta’ politika. Is-suċċess tal-Kummissjoni fil-kisba ta’ l-objettivi strateġiċi tagħha huwa għaldaqstant marbut b’mod intrinsiku mal-kwalità u l-innovazzjoni tat-Treġija tar-Riżorsi Umani (TRU). Minkejja li it-TRU fil-Kummissjoni żviluppat b’mod sinifikanti matul is-snin, il-personal in ġenerali u anki l-personal involut fit-TRU fuq livell lokali għadu jħares lejha bħala funzjoni ta’ kontroll u konformità. Fuq perjodu ta’ żmien medju, il-Kummissjoni se tirsisti biex tiżviluppa t-TRU bħala parti mill-istrateġija tagħha biex tiżgura li r-riżorsi umani qed jitmexxew b’mod illi jippermetti lill-Kummissjoni tikseb dak li għandha fuq l-aġenda tagħha u tilħaq l-objettivi tagħha. F’dan il-kuntest, l-użu estiż ta’ l-istrumenti IT, p.e. l-introduzzjoni ta’ e-CV , database bil-profil professjonali tal-persunal tal-Kummissjoni, għandu jkollu rwol importanti. Il-Kummissjoni se taħdem biex iżżid aktar l-għarfien speċjalizzat tal-professjonisti TRU sabiex il-funzjonijiet u l-proċessi tat-TRU jkunu professjonali kemm fid-dipartimenti kif ukoll fl-istituzzjoni bħala tali. L-elementi ewlenin jinkludu aktar orjentazzjoni lejn is-servizz, it-tfittxija tas-semplifikazzjoni bħala attività dejjem għaddejja, l-iżvilupp ta’ kultura mmexxija mir-rendiment u l-għarfien tar-rendiment individwali. Ix-xogħol fuq il-formulazzjoni ta’ Pjan ta’ Azzjoni speċifiku biex it-TRU jkun professjonali fuq medda ta’ żmien medju mexa sew. L-objettiv sussegwenti huwa li t-TRU jkun stabbilit bħala Msieħeb Strateġiku għall-għanijiet ta’ allinjament strateġiku ta’ riżorsi umani. It-TRU se jiġi żviluppat aktar biex jinkludi fih proċessi strateġiċi TRU bħal Treġija ta’ Kompetenza, Żvilupp Organizzattiv, Treġija tas-Suċċessjoni (Succession Management), Ippjanar ta’ Riżorsi Strateġiċi, eċċ. Il-pjan ta’ azzjoni ppreżentat f’Lulju ta’ l-2004, bil-għan li jiġu rreklutati l-esperti u żviluppat it-taħriġ speċjalizzat tal-personal li diġà qiegħed jaħdem, se jissokta. Il-Kummissjoni se tagħti sehemha fil-programm ta’ ħidma ta’ l-Uffiċċju ta’ l-Għażla tal-Personal Ewropew interistituzzjonali fi sforz biex tiżgura li l-kompetizzjonijiet ikomplu jipprovdu għadd xieraq ta’ kandidati magħżula biex jimlew il-postijiet vakanti. Il-Kummissjoni għandha wkoll l-għan li tikseb bilanċ bejn id-deċentralizzazzjoni tal-funzjonijiet TRU u l-iżgurar ta’ applikazzjoni konsistenti tar-Regolamenti tal-Personal u l-istrateġiji politiċi TRU. Għal dan il-għan, id-DĠ ADMIN se jkollu jiżvolġi rwol attiv fil-promozzjoni, appoġġ u iffaċilitar ta’ prassi komuni TRU filwaqt li fl-istess ħin jippermetti doża akbar ta’ flessibilità fuq il-livell lokali fejn din it-tip ta’ flessibilità tista’ ttejjeb ir-rendiment. Sar progress fir-rigward ta’ l-iżvilupp ta’ politika ta’ benessri fuq il-post tax-xogħol li għandu jiġi finalizzat fil-ġejjieni qarib. Fil-qasam ta’ l-opportunitajiet indaqs, se jiġu stabbiliti miri realistiċi u jittieħdu miżuri li jiżguraw bilanċ aħjar bejn is-sessi. Se jissokta x-xogħol fuq l-iżvilupp ta’ soluzzjonijiet vijabbli għal skemi ta’ ħin flessibbli u telexogħol bil-għan li jtejbu r-rikonċiljazzjoni bejn il-ħajja privata u dik professjonali. Barra minn hekk, il-Kummissjoni bħalissa qed tikkunsidra modi kif ittejjeb u tissemplifika aktar, fejn xieraq, ir-rendiment tal-personal li għandha bħalissa, l-evalwazzjoni u s-sistema ta' promozzjoni. Verifika, treġija finanzjarja u kontroll Inizjattivi ewlenin fil-kontroll intern L-ewwel objettiv multi-annwali tas-Sinteżi 2004 kien li jinkiseb it-tħaddim effettiv ta’ sistemi ta’ kontroll interni u sjieda tal-kunċetti u proċessi li jmorru magħhom fid-Dipartimenti kollha tal-Kummissjoni, l-aktar permezz ta’ reviżjonijiet regolari interni ta’ kontroll mill-koordinaturi interni tal-kontroll. (KIK). F’dan ir-rigward se tiġi żviluppata aktar il-gwida mis-servizzi ċentrali u din se tkun diskussa fin-netwerk KIK. Fir-rigward tat-treġija tar-riskju, il-miri għall-2005-2006 huma li jissaħħu l-istrutturi u l-proċessi fuq il-livell individwali tad-DĠ. It-treġija tar-riskju se tiġi introdotta bħala parti tal-proċess AMP 2006 u, mill-2006 ’l quddiem, se jiġu żviluppati b’mod progressiv il-gwida ċentrali u l-għodda għat-tipi differenti ta’ attivitajiet, proġetti u proċessi li l-Kummissjoni jkollha x’taqsam magħhom. Metodoloġija li tkopri r-riskju fil-livell “tal-familja” u l-involviment ta’ l-imsieħba esterni ewlenin huma skedati għall-2007. B'karta tar-rotta lejn qafas ta’ kontroll intern integrat, il-Kummissjoni beħsiebha tibda proċess ta’ titjib fil-faqas ta’ kontroll intern li hemm bħalissa sabiex ikun possibbli għall-Kummissjoni tipprovdi lill-Qorti ta’ l-Awdituri garanzija raġjonevoli fir-rigward tal-legalità u r-regolarità tat-tranżazzjonijiet kurrenti. Hi u tiddiskuti ma’ l-Istati Membri, il-Parlament u l-Qorti ta’ l-Awdituri, il-Kummissjoni tfittex li tikseb konsultazzjonijiet interni bil-ħsieb li jwasslu għal pjan ta’ azzjoni kmieni fl-2006 li jqiegħed is-sisien ta’ dan il-qafas integrat. Dawn l-azzjonijiet se jkollhom imbagħad jiġu implimentati fix-xhur u s-snin li ġejjin. L-importanza tal-kontrolli ex-post kienet ukoll mistqarra mill-ġdid fis-Sinteżi 2004. L-għan hu li titjieb l-effiċjenza u tissaħħaħ it-trasparenza b’aktar armonizzazzjoni u bil-konċentrazzjoni ta’ kontrolli ex-post permezz ta’ strateġiji definiti fil-livell tal-familja. B’mod ġenerali, il-konsiderazzjonijiet dwar l-evalwazzjoni tal-firda u l-karta tar-rotta lejn qafas ta’ kontroll intern integrat għandu jkollhom l-għan li joffru lid-dipartimenti strateġiji ta’ kontroll li jkopru l-benefiċċju kemm ta’ kontrolli ex-ante kif ukoll ex-post. Il-Kummissjoni bħalissa qed tħejji Komunikazzjoni ġdida dwar l-evalwazzjoni, li l-għan ewlieni tagħha hu li ġġib ’il quddiem it-tkattir ta’ xhieda ta’ evalwazzjoni li tista’ tintuża għat-teħid ta’ deċiżjonijiet baġitarji u strateġiċi. Għandha wkoll l-għan li tikkonsolida, tiċċara u tħaffef il-prassi u r-rekwiżiti eżistenti ta’ evalwazzjoni bil-ħsieb li tkabbar kemm jista’ jkun il-valur miżjud ta’ l-evalwazzjoni fid-dawl tal-ħtiġijiet ta’ tagħrif dwar prijorità tal-Kummissjoni. Inizjattivi ewlenin fit-treġija finanzjarja u l-kontabilità Ir-Regolament Finanzjarju emendat li qed jiġi diskuss issa ma’ l-istituzzjonijiet l-oħra u r-regoli ta’ implimentazzjoni li jikkorrispondu għandhom jidħlu fis-seħħ sa l-1 ta’ Jannar 2007, flimkien mal-ġenerazzjoni l-ġdida ta’ atti bażiċi għall-perjodu ta’ programmazzjoni 2007-2013. Proposta għal rawnd separat ta’ simplifikazzjoni tar-regoli ta’ implimentazzjoni ġiet adottata mill-Kummissjoni f’Ottubru 2005. Din għandha l-għan li tħaffef aktar il-proċeduri finanzjarji għad-Dipartimenti tal-Kummissjoni, kif ukoll operaturi ekonomiċi u benefiċjarji ta’ għotjiet, speċjalment fir-rigward ta’ kuntratti ta’ valur baxx u ftehimiet u azzjonijiet esterni. Filwaqt li l-adattamenti essenzjali sabiex isseħħ iċ-ċaqliqa lejn l-ambjent il-ġdid ta’ kontabilità tlestew sa tmiem l-2004, l-għeluq ta’ l-ewwel sena ta’ kontabilità akkumulanti riesaq sew. Baqa’ xogħol ta’ raffinament xi jsir kemm biex jinbena fuq dawn it-tibdiliet kif ukoll biex il-benefiċċji tas-sistema jinfirxu lil hinn mill-kontabilità tal-Kummissjoni stess. Ix-xogħol miexi fl-2005, pereżempju, biex jiġu inkorporati l-attivitajiet finanzjarji (flus mislufa u self), il-Fond Ewropew ta’ Żvilupp u l-approprjazzjonijiet amministrattivi mmexxija mid-delegazzjonijiet fi ħdan is-sistema ta’ kontabilità u diskussjonijiet bdew bil-ħsieb ta’ possibilità ta’ ftuħ tas-sistema tal-Kummissjoni għall-aġenziji u istituzzjonijiet oħra. Sadanittant, l-użu tad- database tal-kuntratti tal-Kummissjoni sar obbligatorju għall-kuntratti ffirmati fl-2005, il-ftuħ tal-kontijiet ta’ kontabilità akkumulanti qed jiġi vvalidat mid-DĠs. B’mod parallel, qed jittieħdu miżuri biex jitjiebu r-rendiment operattiv u s-sigurtà tas-sistemi ta’ l-IT. Inizjattivi ewlenin fil-verifika interna Il-komunità ta’ verifika interna tal-Kummissjoni għandha ħsieb li tintensifika l-isforzi tagħha biex tikseb aktar mis-sinerġiji possibbli bejn il-partijiet differenti interessati; li ttejjeb il-koordinazzjoni tal-programmi ta’ ħidma; li tfittex li tikseb aktar żvilupp ta’ metodoloġija u armonizzazzjoni minn funzjoni għall-oħra ta’ verifika interna; u li twessa’ l-użu tas-Sistema ta’ Treġija ta’ Verifika bbażata fuq l-IT. Iċ-ċiklu mniedi dan l-aħħar ta’ evalwazzjoni tal-kwalità ta’ l-unitajiet interni ta’ verifika tad-Dipartimenti tal-Kummissjoni, imwettqa mill-IAS, se jiġi ffinalizzat fl-2006. Dan l-eżerċizzju komprensiv tal-kwalità, li huwa konformi ma’ l-istandards professjonali, se jkollu l-għan li jiggarantixxi d-disponibilità ta’ servizzi ta’ verifika interna ta’ kwalità għad-Dipartimenti tal-Kummissjoni u li jistabbilixxi bażi objettiva li tippermetti lill-awdituri jserrħu fuq ir-riżultati ta’ verifiki interni oħra. Il-Kumitat tal-Progress tal-Verifika qed ikabbar r-rwol tiegħu u jsaħħaħ l-ħila tiegħu li jissorvelja b’mod effettiv is-segwitu tar-rakkomandazzjonijiet tal-verifika. Fir-rigward ta’ l-iambitu u n-natura ta’ l-attività tagħha ta’ verifika, l-IAS se tkompli tkopri oqsma lil hinn mit-treġija ta’ finanzi u l-kontabilità. Dan jinkludi ppjanar u tfassil ta’ politika, implimentazzjoni ta’ politika u attivitajiet ta’ sorveljanza, u jwieġeb għall-prassi professjonali f’termini ta’ evalwazzjoni u treġija aħjar tar-riskju, kontroll, u proċessi ta’ governanza.[29] Se tingħata attenzjoni partikolari wkoll lis-simplifikazzjoni u l-proporzjonalità, minflok aktar kontrolli jkun hemm żvilupp aħjar, u li wieħed jersaq mill-konformità formali ma’ standards ta’ kontroll interni lejn l-implimentazzjoni effettiva tagħhom. Żviluppi ewlenin fir-rigward ta’ l-OLAF Fi Frar ta’ l-2004 il-Kummissjoni adottat l-ewwel serje ta’ proposti li jemendaw ir-Regolamenti 1073/1999 u 1074/1999[30]. Wara rapport speċjali (Nru 1/2005) mill-Qorti ta’ l-Awdituri li jirrigwarda t-treġija[31] ta’ l-OLAF u seduta pubblika dwar it-tisħiħ ta’ l-OLAF f’Lulju 2005 fil-Parlament Ewropew (Kumitat dwar il-Kontroll Baġitarju) il-Kummissjoni issa qed tippjana li tippreżenta proposta leġiżlattiva ġdida, biex tkompli fuq il-proposti tagħha magħmula qabel u tagħti ħarsa lejn il-governanza u l-kontroll b'mod partikolari. Matul is-snin li għaddew l-OLAF saħħet b’mod sostanzjali l-attivitajiet tagħha ta’ servizz, inklużi s-Servizzi tal-Kummissjoni billi l-proposti leġiżlattivi ggarantithom kontra l-frodi fi stadju bikri. 4. KONKLUŻJONIJIET Ir-riformi interni li daħlet għalihom il-Kummissjoni fl-2000 wasslu għal eżerċizzju ewlieni ta’ modernizzazzjoni li involva reviżjoni ġenerali tal-metodi ta’ ħidma, proċeduri u regolamenti tagħha. Din il-kisba seħħet permezz ta’ l-isforzi magħquda kemm tal-partijiet interessati interni – il-personal u d-diretturi – kif ukoll dawk esterni – l-istituzzjonijiet l-oħra. Il-Kummissjoni Barroso hi tal-fehma li l-prinċipji ewlenin li jinsabu wara l-miżuri ta’ riforma jibqgħu sodi. Issa li r-Riforma per se tlestiet, il-Kummissjoni hija ddeterminata li tibni fuq il-kisbiet tagħha u tiżgura li r-riżorsi tagħha, kemm finanzjarji kif ukoll umani, jintużaw b’mod effiċjenti u effikaċi b’mod miftuħ u trasparenti sabiex il-kontroll ikun iffaċilitat u tinbena l-fiduċja taċ-ċittadini Ewropej. Hija għandha l-impenn li twettaq l- objettivi strateġiċi tagħha fl-oqsma tal-prosperità, solidarjietà, ġustizzja soċjali u sigurtà, u li twassal fuq ix-xena internazzjonali vuċi Ewropea soda billi tikkonċentra l-attenzjoni tagħha fuq il-formulazzjoni u t-twettiq effettiv ta’ l-istrateġiji politiċi tagħha. Sabiex tħaffef il-kisba ta’ dawn l-objettivi tul il-mandat tagħha, il-Kummissjoni għandha l-ħsieb: - li tfittex li tikseb aktar tisħiħ, normalizzazzjoni u semplifikazzjoni ta’ proċeduri interni u metodi ta’ ħidma fl-interess ta’ l-effiċjenza u l-effikaċja u ssib bilanċ aħjar bejn il-livell ta’ riskju u l-prezz tal-kontroll; - tiżgura li dan il-proċess jiġi internalizzat bħala parti minn proċess normali ta’ tagħlim kontinwu u titjib organizzattiv ; - ittejjeb it-trasparenza, ir-responsabilità u l-komunikazzjoni mal-pubbliku Ewropew, istituzzjonijiet oħra ta’ l-UE u msieħba oħrajn; kif ukoll - ittejjeb is-sjieda – kemm fuq livell politiku kif ukoll fuq dak tal-personal – tal- kultura ġdida ta’ treġija tal-Kummissjoni, li hija bbażata fuq ir-responsabilità, it-trasparenza, l-awtorizzazzjoni, komunikazzjoni aħjar u d-djalogu. [1] (P6_TA(2005)0053). [2] http://europa.eu.int/comm/atwork/index_en.htm. [3] COM(2004) 45. [4] COM(2002) 275 u COM(2002) 278. [5] http://europa.eu.int/comm/atwork/index_en.htm. [6] Sa mill-bidu tagħha fl-2003, il-Kummissjoni wettqet aktar minn 100 stima ta' l-impatt. [7] SEC(2004) 1377. [8] COM(2005) 97. [9] SEC(2005) 791. [10] SEC(2000) 1757/6. [11] e-DOMEC tfisser Arkivjazzjoni Elettronika u Treġija ta’ Dokumenti fil-Kummissjoni Ewropea. [12] SEC(2004) 1617/4. [13] L-Aġenzija Eżekuttiva ta’ l-Enerġija Intelliġenti, l-Aġenzija Eżekuttiva għall-Programm ta’ Saħħa Pubblika, u l-Aġenzija Eżekuttiva ta’ l-Edukazzjoni, l-Awdjoviżjoni u l-Kultura. [14] Inklużi l-Aġenzija Eżekuttiva Trans-Ewropea tan-Netwerk tat-Trasport u l-istrutturi ta’ l-Aġenzija Eżekuttiva tas-Seba’ Programm ta’ Qafas ta’ Riċerka msemmija fil-COM(2005) 119. [15] COMBUD 140/04 ta’ Settembru ta’ l-2004. [16] DT/539456 ta’ Awwissu ta’ l-2004. [17] COM(2005) 256. [18] COM(2005) 12 tas-26.1.2005. [19] SEC(2005) 811, SEC(2004) 253, SEC(2004) 1602. [20] Nuqqasijiet serji fir-rigward ta’ treġija finanzjarja sana, il-legalità jew ir-regolarità ta’ tranżazzjonijiet sottostanti li għalihom tnedew azzjonijiet korrettivi. [21] COM(2005)256. [22] COM(2004) 93, anness 4. [23] Il-livelli ta’ kontroll intern implimentati fil-Kummissjoni huma fil-biċċa l-kbira bbażati fuq il-qafas COSO (il-Kumitat ta’ l-Organizzazzjonijiet li Jisponsorjaw il-Kummissjoni Treadway – [Committee of Sponsoring Organizations of the Treadway Commission]). [24] SEC(2004) 986, 12.7.2004, azzjoni marbuta mal-kofinanzjament. [25] COM(2005) 252, 15.6.2005. [26] Dokument ta’ ħidma tas-servizzi tal-Kummissjoni, 2.8.2005. [27] Regolament (KE) Nru 1261/2005, 20.7.2005 (ĠU L 201, 2.8.2005). [28] “e-Kummissjoni 2006-2010: biex ikun hemm aktar effiċjenza u trasparenza”, C(2005) 4473. [29] Standard ta’ rendiment 2100 ta’ l-Istitut ta’ l-Awdituri Interni (IAI), http://www.theiia.org/?doc_id=1499. [30] (COM(2004) 103 u 104) [31] OJ C 202, 18. 8.2005, p. 1.